RO Jurnalul Oficial al Uniunii Europene L 133/42

DECIZIA COMISIEI

din 21 mai 2007

privind neincluderea triclorfonului în anexa I la Directiva 91/414/CEE a Consiliului și retragerea autorizațiilor pentru produsele fitosanitare care conțin această substanță

[notificată cu numărul C(2007) 2096]

(Text cu relevanță pentru SEE)

(2007/356/CE)

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), în special articolul 8 alineatul (2) al patrulea paragraf,

întrucât:

(1) Articolul 8 alineatul (2) din Directiva 91/414/CEE prevede că un stat membru are posibilitatea, pe parcursul unei perioade de 12 ani de la notificarea directivei respective, de a autoriza introducerea pe piață a produselor fitosanitare care conțin substanțe active care nu sunt menționate în anexa I la directiva respectivă și care se află deja pe piață la doi ani de la data notificării, iar aceste substanțe sunt examinate progresiv în cadrul unui program de lucru.

(2) Regulamentele (CE) nr. 451/2000 (2) și (CE) nr. 703/2001 ale Comisiei (3) stabilesc normele detaliate de aplicare a fazei a doua din programul de lucru, în conformitate cu articolul 8 alineatul (2) din Directiva 91/414/CEE, precum și o listă de substanțe active care urmează să fie evaluate în ceea ce privește posibila lor includere în anexa I la Directiva 91/414/CEE. Pe această listă este inclus și triclorfonul.

(3) Efectele triclorfonului asupra sănătății umane și asupra mediului în domeniile de utilizare propuse de notificator au fost evaluate în conformitate cu dispozițiile prevăzute în Regulamentele (CE) nr. 451/2000 și (CE) nr. 703/2001. În plus, aceste regulamente desemnează statele membre raportoare care trebuie să prezinte rapoarte de evaluare pertinente și recomandări Autorității Europene pentru Siguranța Alimentară (EFSA) în conformitate cu articolul 8 alineatul (1) din Regulamentul (CE) nr. 451/2000. Pentru triclorfon, statul membru raportor a fost Spania și toate informațiile relevante au fost prezentate la 23 august 2004.

(4) Raportul de evaluare a fost analizat de către statele membre și EFSA în cadrul grupului său de lucru pentru evaluare și a fost prezentat Comisiei la 12 mai 2006 sub forma Concluziei EFSA cu privire la verificarea de către experți a evaluării riscului pentru pesticide a căror substanță activă este triclorfonul (4). Acest raport a fost evaluat de statele membre și Comisie în cadrul Comitetului permanent pentru lanțul alimentar și sănătatea animală și a fost finalizat la 29 septembrie 2006 sub forma unui raport de evaluare al Comisiei cu privire la triclorfon.

(5) Având în vedere lipsa unor documente justificative, nu a fost posibilă demonstrarea unei utilizări sigure a acestei substanțe. Pe baza informațiilor disponibile, nu a fost posibilă efectuarea unei evaluări a riscului de expunere a consumatorilor, operatorilor, lucrătorilor și persoanelor prezente. În plus, evaluarea evoluției și comportamentului substanței în mediu au fost limitate, iar proprietățile ecotoxicologice nu au fost complet evaluate.

(6) Comisia a invitat notificatorul să își prezinte observațiile cu privire la rezultatele experților în urma evaluării, în termen de patru săptămâni, precum și la intenția sa de a susține sau nu în continuare această substanță. Notificatorul a prezentat observațiile sale care au fost examinate cu atenție. Cu toate acestea, în ciuda argumentelor avansate, preocupările de mai sus au rămas nerezolvate, iar evaluările efectuate pe baza informațiilor transmise și analizate în cadrul reuniunilor experților EFSA nu au demonstrat că este de așteptat ca, în condițiile de utilizare propuse, produsele fitosanitare care conțin triclorfon să îndeplinească în general cerințele prevăzute la articolul 5 alineatul (1) literele (a) și (b) din Directiva 91/414/CEE.

(7) În consecință, triclorfonul nu ar trebui inclus în anexa I la Directiva 91/414/CEE.

(8) Ar trebui adoptate măsuri pentru a se asigura faptul că autorizațiile acordate pentru produsele fitosanitare care conțin triclorfon sunt retrase în termenul stabilit și nu pot fi reînnoite și că, pentru aceste produse, nu mai pot fi acordate autorizații noi.

(9) Perioada de grație pentru eliminarea, depozitarea, introducerea pe piață și utilizarea stocurilor de produse fitosanitare existente care conțin triclorfon, autorizate de statele membre, nu poate depăși douăsprezece luni pentru a limita utilizarea acestor stocuri la o singură perioadă de vegetație suplimentară.

(10) Prezenta decizie nu aduce atingere înaintării unei cereri pentru triclorfon în conformitate cu dispozițiile articolului 6 alineatul (2) din Directiva 91/414/CEE în vederea unei posibile includeri în anexa I.

(11) Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,

ADOPTĂ PREZENTA DECIZIE:

Articolul 1

Triclorfonul nu este inclus ca substanță activă în anexa I la Directiva 91/414/CEE.

Articolul 2

Statele membre se asigură că:

(a) autorizațiile pentru produsele fitosanitare care conțin triclorfon sunt retrase până la 21 noiembrie 2007;

(b) de la 25 mai 2007 nu se mai emite și nu se mai reînnoiește nicio autorizație pentru produse fitosanitare care conțin triclorfon prin derogarea prevăzută în articolul 8 alineatul (2) din Directiva 91/414/CEE.

Articolul 3

Orice perioadă de grație acordată de către statele membre în conformitate cu dispozițiile articolului 4 alineatul (6) din Directiva 91/414/CEE trebuie să fie cât mai scurtă posibil și să expire până la 21 noiembrie 2008.

Articolul 4

Prezenta decizie se adresează statelor membre.

Adoptată la Bruxelles, 21 mai 2007. Pentru Comisie Markos KYPRIANOU Membru al Comisiei

(1) JO L 230, 19.8.1991, p. 1. Directivă, astfel cum a fost modificată ultima dată de Directiva 2007/25/CE a Comisiei (JO L 106, 24.4.2007, p. 34).

(2) JO L 55, 29.2.2000, p. 25. Regulament, astfel cum a fost modificat ultima dată prin Regulamentul (CE) nr. 1044/2003 (JO L 151, 19.6.2003, p. 32).

(3) JO L 98, 7.4.2001, p. 6.

(4) EFSA Scientific Report (2006) 76, 1-62, Conclusion on the peer review of trichlorfon.